La secretària Tècnica de la Comissió relaciona les reclamacions que han tingut entrada des del darrer Ple que va tenir lloc el passat 30 d'octubre de 2018 que són les que van del número d'expedient 400/2018 fins el 404/2018, ambdós inclosos, i que es tramitaran de conformitat amb la valoració de les admissions que s'ha dut a terme.
Es comenta que s'ha analitzat l'estat de compliment de les reclamacions en matèria d'aportacions a grups municipals de tots els ajuntaments que no han executat totalment la resolució corresponent de la Comissió i s'han valorat les diferents fases en què es troben aquests expedients a fi de poder definir les properes actuacions.
S'exposa així mateix, que s'ha formulat una nova petició de dictamen per part d'un grup municipal de l'Ajuntament de Lleida sobre la difusió de les actes de la Comissió Especial de Transparència del Ple i les darreres consultes rebudes a la bústia corporativa.
S'informa que s'ha presentat l'expedient administratiu al Tribunal Superior de Justícia de Catalunya corresponent al recurs contenciós administratiu 248/2018, interposat per l'Ajuntament de Barcelona.
Es donen per llegides les actes de les sessions anteriors, de 19 i 30 d'octubre de 2018, corresponent a la sessió trenta-cinquena i trenta-setena del Ple de l'any 2018.
Es comenta que resta pendent d'aprovació una acta d'una sessió anterior.
Proposta de resolució d'estimació parcial de la Reclamació 192/2018
La senyora Elisabet Samarra, ponent de la Proposta de resolució de la sol·licitud d'accés a l'expedient de la Reclamació 192/2018, plantejada contra Fundació de Gestió Sanitària de l'Hospital de la Santa Creu i de Sant Pau (FGSHSP) i que fa referència a diversa informació de l'FGSHSP i de l'empresa ICPA, International Care Patient Assistance, SL, exposa els principals elements destacats de la complexa reclamació que ha estat presentada i la seva relació amb altres expedients anteriors formulats per la mateixa part reclamant relativa també a informació sobre la facturació de serveis assistencials per part de l'Hospital de Sant Pau a persones estrangeres.
El senyor Josep Mir formula alguna precisió en relació amb l'accés a alguns dels diferents ítems informatius sol·licitats per la persona que reclama i algunes esmenes tècniques que seran introduïdes per la ponent al text definitiu de la resolució.
Proposta de resolució de finalització de la Reclamació 253/2018 per pèrdua d'objecte
La senyora Elisabet Samarra, ponent de la Proposta de resolució de finalització de la Reclamació 253/2018, plantejada contra l'Ajuntament de l'Hospitalet de Llobregat sobre l'estat d'un expedient de licitació del subministrament i distribució dels àpats als menjadors dels casals municipals del municipi de l'Hospitalet de Llobregat, comenta els aspectes de tramitació que han dut a la finalització per pèrdua sobrevinguda de l'objecte de la reclamació.
Proposta de resolució d'estimació parcial de la Reclamació 284/2018
El senyor Josep Mir, ponent de la Proposta de resolució d'estimació parcial de la Reclamació 284/2018, que va ser interposada contra Ajuntament de Tarragona i la Fundació Tarragona 2017 en relació a l'accés a informació sobre venda i regal d'entrades per a la inauguració dels Jocs del Mediterrani, exposa els elements més destacats de la tramitació i de la relació entre l'Ajuntament de Tarragona, la Fundació Tarragona 2017 i l'empresa privada que va posar a la venda les entrades de la sessió inaugural, sobre la qual versa la sol·licitud d'informació pública que ara es reclama.
El ponent de la Proposta analitza també diferents aspectes de la naturalesa de la informació demanada i la concurrència del límit de la protecció de les dades de caràcter personal sobre una part de la informació reclamada.
Es debaten alguns elements de la Proposta de resolució que duen a la proposta d'esmenes al text definitiu que seran introduïdes pel ponent.
Proposta de resolució d'estimació de la Reclamació 300/2018
El senyor Josep Mir, ponent de la Proposta de resolució d'estimació de la Reclamació 300/2018 formulada contra la Mobile World Capital Foundation i relativa a l'accés a informació sobre les retribucions i les dietes del director general de la MWCF, del seu personal durant els anys 2015 i 2016, exposa amb detall la concreció de l'objecte de la reclamació i els aspectes més destacats de la tramitació i la fonamentació de l'estimació del dret d'accés a la informació pública precisada.
Proposta de resolució de finalització de la Reclamació 332/2018 per acord de mediació
El senyor Josep Mir, ponent de la Proposta de resolució de finalització de la Reclamació 332/2018 plantejada contra la Direcció General de Modernització i Innovació de la Generalitat de Catalunya sobre informació relativa al calendari i les adaptacions per donar compliment a les obligacions de l'Administració electrònica, exposa el contingut de l'acord de mediació que va ser adoptat en la corresponent sessió de mediació i que duu a la finalització del procediment.
Proposta de resolució de finalització de la Reclamació 340/2018 per pèrdua d'objecte
El senyor Josep Mir, ponent de la Proposta de resolució relativa a la Reclamació 340/2018, plantejada contra l'Ajuntament de Llagostera i que fa referència a l'accés a documentació diversa sobre subministrament d'aigua al municipi, exposa que durant la tramitació del procediment de reclamació l'Ajuntament ha lliurat a la part reclamant la informació que demanava, de manera que correspon cloure l'expedient per pèrdua sobrevinguda de l'objecte de la reclamació, atès que s'ha esvaït la controvèrsia que es plantejava.
Proposta de resolució de finalització de la Reclamació 345/2018 per pèrdua d'objecte
El senyor Josep Mir, ponent de la Proposta de resolució de finalització de la Reclamació 345/2018 per pèrdua d'objecte, que s'ha plantejat contra el Consell Comarcal del Segrià i que fa referència a un informe per resoldre una reclamació davant la GAIP elaborat pel Consell, exposa la tramitació d'aquest procediment durant el qual se li ha notificat la documentació que demanava la persona reclamant.
Proposta de resolució d'estimació de la Reclamació 347/2018
La senyora Elisabet Samarra, ponent de la Proposta de resolució d'estimació de la Reclamació 347/2018 interposada contra l'Ajuntament de Les Masies de Voltregà i que fa referència a factures i albarans de la targeta de crèdit de l'Ajuntament, exposa els elements més destacats de tramitació i la fonamentació de l'estimació del dret d'accés a la informació reclamada.
Proposta de resolució d'inadmissió de la Reclamació 362/2018
El senyor Josep Mir, ponent de la Proposta de resolució d'inadmissió de la Reclamació 362/2018, interposada contra la Federació Catalana de Ciclisme i que fa referència a diversa informació referent al Centre de Tecnificació Esportiva del Ripollès, exposa la fonamentació de la inadmissió d'aquesta reclamació en base al fet que l'entitat reclamada és una entitat privada no inclosa en l'àmbit d'aplicació de la Llei.
Proposta de resolució de desestimació de la Reclamació 367/2018
El senyor Josep Mir, ponent de la Proposta de resolució de desestimació de la Reclamació 367/2018 interposada contra la Universitat Pompeu Fabra en relació amb les notes docents de suport per impartir classes d'una professora, exposa que és procedent desestimar la reclamació, atès que la persona reclamant ja havia rebut la confirmació que la informació no existia abans de la interposició de la reclamació davant la Comissió.
Proposta de resolució de finalització de la Reclamació 371/2018 per pèrdua d'objecte
El senyor Josep Mir, ponent de la Proposta de resolució de finalització de la Reclamació 371/2018 per pèrdua d'objecte, plantejada contra l'Ajuntament de Pallejà en relació amb l'accés a un estudi de la Diputació sobre la contaminació al municipi, exposa els aspectes de la tramitació que duen a a la pèrdua sobrevinguda de l'objecte de la reclamació, un cop confirmat per la persona reclamant que fora de termini ha rebut la informació reclamada i ha expressat la seva satisfacció.
Proposta de resolució d'inadmissió de la Reclamació 396/2018
El senyor Josep Mir, ponent de la Proposta de resolució d'inadmissió de la Reclamació 396/2018, plantejada contra l'Ajuntament de Castelló d'Empúries que fa referència a l'accés a diversa documentació sobre un procés de selecció de l'Àrea d'Alcaldia de l'Ajuntament, exposa la motivació de la inadmissió de la reclamació per prematura, atès que no ha finalitzat el termini del què disposa l'administració per resoldre la sol·licitud d'informació pública.